

[image: images]



Bodil Stenseth

Kvinnekamp for Quisling

Den nazistiske kvinnebevegelsen

DREYERS FORLAG OSLO, 2026


© DREYERS FORLAG OSLO – EN DEL AV FORENTE FORLAG AS, 2026

OMSLAG: ERLEND ASKHOV

EPUB-PRODUKSJON: EPUB.DK

ISBN: 978-82-8265-861-4

FORFATTEREN HAR MOTTATT STØTTE FRA STIFTELSEN FRITT ORD

Sitat, s. 36: Karin Boye, Kallocain, Per Qvale (overs.), 2023.

Sitat, s. 208: Margaret Atwood, Gileads døtre, Inger Gjelsvik og Bjørn Alex Herman (overs.), 2020.

Sitat, s. 214: Klaus Mann, Mefisto, Ådne Goplen (overs.), 1983.

Det må ikke kopieres eller tilgjengeliggjøres noe fra denne bok i strid med åndsverkloven, eller uten særskilt avtale med Forente Forlag AS eller med Kopinor, interesseorgan for rettighetshavere til åndsverk. Utnyttelse i strid med lov eller avtale kan medføre erstatningsansvar og inndragning, og kan straffes med bøter eller fengsel.


Til Astri


«Hvis vi blir stående utenfor, kan vi bare skjelle og smelle, men ikke oppnå noe. Jeg står midt blant dem nå. Jeg utretter noe.»

Klaus Mann, Mefisto. Roman om en karriere, 1936.

«Først og fremst er det evnen til å oppgi sitt eget standpunkt og tilegne seg det riktige.»

Karin Boye, Kallocain, 1940.

«Hvis du har vært borti en skolegård av den røffere sorten, eller en hønsegård, eller en hvilken som helst annen sammenheng der belønningen er liten, men kampen om den heftig, vil du vite hvilke krefter som var i virksomhet.»

Margaret Atwood, Gileads døtre, 2019.

PROLOG

JANUAR 1941

Kulda bet seg fast rundt minus 20 grader. Oslo legevakt ble nedrent av folk med frostskader. Rørleggerne jobbet på spreng. Prisen på koks og ved skjøt i været. Kulda åt seg inn i leiligheter og hus der menneskene levde bak svarte blendingsgardiner. Blendingen var påbudt fra klokken 16.21 til 10.21 neste dag. Mørket hang som en sekk over byen, mens frykten satt i ryggmargen på folk. En pandemi grasserte igjen. Og det var trangt med alt: dagligvarer, medisiner og tobakk. Vinmonopolet hadde vært stengt i flere uker, så nyttårsaften hadde det ikke blitt rare festen uten svartebørshaiene. Men lørdag 4. januar 1941 meldte Aftenposten at Vinmonopolet skulle gjenåpne mandag 13. Restauranter som måtte avslutte serveringen lenge før stengetid, skulle igjen få rikeligere forsyninger.

Nazi-Tysklands overfall, krig og okkupasjon hadde tatt Norge på sengen. Men likevel var det noen som var bedre forberedt enn de fleste, som Solveig Stang. Hun arbeidet i Norges Økonomiske Selvhjelpsråd, en statlig etat for beredskap og krisehåndtering. Da etaten ble opprettet i 1935, fikk hun stilling som 1. assistent. Og ettersom staben var liten, arbeidet hun tett med sjefen, en næringslivsmann. Frøken Stang, som han kalte henne, var jurist. Forfremmelsen til sekretær skjedde noen år senere, faktisk etter at hun ble fru Stang og også småbarnsmor. Ja, hun beholdt familienavnet sitt, for dette var kampsaken hennes. Ifølge norsk lov måtte gifte kvinner ta ektemannens etternavn, men et vennlig, insisterende søknadsbrev til Justisdepartementet ga Stang den nødvendige bevillingen.

En dag i førstningen av januar var Stang innkalt til et møte i nettopp Justisdepartementet. To måneder tidligere, 5. november 1940, hadde hun meldt seg inn i Nasjonal Samling. Det var etter regimeskiftet, «Nyordningen» som okkupanten kalte det. Norge var blitt et nazistisk diktatur, med NS som det eneste tillatte politiske partiet og med Føreren Vidkun Quisling som skyggestatsminister. Det måtte en krig og en okkupasjon til for at Quislings parti, sekten med et par tusen troende, kom i nærheten av Makta.

Allerede i dagene etter Nazi-Tysklands angrep 9. april hadde NS’ partikontorer hatt stor pågang av mannfolk som ville tegne medlemskap. Etter regimeskiftet ble pågangen enda større. Solveig Stang fikk medlemsnummer 17 864.1 Menn utgjorde fortsatt mer enn brorparten av medlemmene, men Stang var noe så aparte som en yrkeskvinne. En yrkeskvinne med høy akademisk utdannelse som attpåtil var gift og småbarnsmor.

På tross av at gifte kvinner siden 1920-årene hadde hatt yrkesforbud, hadde Stang klart å styre unna husmorfella. Og nå hadde hun, som var uten fortid i et politisk parti, fått partiboka. Den var gull verdt.

Regimeskiftet åpnet stengte dører, og man fikk uante muligheter til å komme seg opp og frem. Arbeidsløse, eventyrere, krigsprofitører og karrierejegere strømmet til partikontorene. Egeninteressen veide tungt, skjønt man også kunne ha edlere motiver. Kommunistfrykt. Antiparlamentarisme. Antikapitalisme. Antisemittisme. Idealisme. Forsvar av nasjonale institusjoner.

For Stang var det avgjørende at norsk rettsvesen måtte fortsette å være på norske hender, og dette var en samvittighetssak.2 Stang hadde imidlertid enda en beveggrunn, likestilling. Det er bisart, men Quislings parti frontet likestilling. «Politisk, rettslig og yrkesmessig likestilling mellom menn og kvinner» var hugget i stein i NS’ partiprogram fra 1934.

Satt det langt inne hos juristen å bli med i det farlige spillet? Demokrati, ytringsfrihet og rettssikkerhet var kastet på historiens skraphaug. Og Quisling skulle sammen med sine håndgangne menn og kvinner lede og gjennomføre den nasjonalsosialistiske revolusjon. Statsforvaltningen og hele samfunnet skulle omstyrtes samtidig som det norske folk ble omskapt til lydige undersåtter i en totalitær partistat. Kort sagt, et nazistisk diktatur der Føreren hadde Makta. I fredstid, under rettsoppgjøret, skulle topplederne i Quislings parti og bevegelse bli kalt «revolusjonære», «farlige revolusjonære».3

Nei, i november 1940 hadde Solveig Stang tatt en veloverveid beslutning. Akkurat som sin mann, men uavhengig av ham. Dette på tross av at Vidkun Quisling, «kuppmakeren» og «landsforræderen», var Norges mest forhatte mann. Mannen som ville samle nasjonen til ett folk, skulle i stedet samle det norske folk til motstand mot tyskerne og quislingene. Etter regimeskiftet ble vondt til verre. Men Stang visste hva hun gjorde, hun var pragmatiker, det andre kalte opportunist. Gamle venner forsvant, og omgangskretsen besto av partifolk.

Nazi-Tyskland var den uovervinnelige militærmaskinen som hadde forandret Europa-kartet, og nå sto Storbritannia for tur. I Norge, hvor folketallet så vidt hadde rundet 3 millioner, gjorde okkupanten seg sterk gjeldende fra dag én. Snart skulle det være over 400 000 tyske soldater stasjonert på norsk jord. Fra stortingsbygningen styrte rikskommissær Terboven, Hitlers mann i Norge, med jernhånd. Og da lagtingssalens innredningsarbeider var ferdigstilt, fikk rikskommissæren et tidsmessig kontor i bygningen som var det norske folks demokratiske landemerke.

Hva veide tyngst for Stang, norsk rettsvesen eller likestilling? I hennes tilfelle var det et både og. Det gjaldt å bevare rettsvesenet slik det fungerte før krigen. Og dette kunne Stang selv bidra til dersom hun skulle være så heldig å få en stilling som dommer. Det var drømmen hennes, å bli dommer. Avgangskarakteren ved det juridiske fakultet i 1932 var laud, altså veldig bra.

Men karrieren hadde uteblitt. Høsten 1940 var hun fremdeles sekretær. Og ettersom hun neste sommer fylte trettifem år, var hun slett ikke så ung lenger.

Da Stang sikret seg medlemskap i Quislings parti, gjorde hun en skjebnesvanger byttehandel. Hun inngikk en pakt med djevelen for å få en karriere. Til gjengjeld krevde den nye tids regime full underkastelse.

Dette, altså opportunisme, er et tidløst fenomen. Og i vrimmelen av skjønnlitterære bidrag stikker Mefisto (1936) av Klaus Mann og Underkastelse (2015) av Michel Houellebecq seg frem. Ved et regimeskifte fant ambisiøse menn det for godt å snu kappen etter vinden. Ambisiøse kvinner gjorde det også. Ja, kvinner hadde enda en grunn til å snu kappen etter vinden. For når de arbeidet uten fremgang i yrkeslivet, var det på grunn av patriarkalsk sedvane eller også sedvanerett. Glasstaket var massivt.

Stang må ha tenkt at hvis hun fikk en stilling som dommer, så skulle hun være upartisk og rettferdig. Slik skulle hun redde seg selv og norsk rettsvesen. Juss var ikke politikk og måtte heller ikke bli det. Men hun kunne ikke nå målet sitt uten å gi seg i kast med det farlige spillet. Partiboka var jo bare en døråpner. Stang trengte gode k ontakter og fant dem raskt. Det var i NSK, partiets kvinneorganisasjon, altså Kvinneorganisasjonen.

Før møtet i Justisdepartementet denne januardagen hadde Stang blitt grundig preppet. Hun enset neppe kulda der hun gikk med raske, spenstige skritt i Grubbegata. Statsråd Riisnæs hadde innkalt henne til dette møtet. Sverre Riisnæs, den meget omtalte statsadvokaten som plutselig hadde blitt NS-mann, var en av rikskommissær Terbovens statsråder. I nær fremtid skulle Riisnæs verve seg som frivillig i Waffen SS og bli krigskorrespondent under felttoget i Jugoslavia. Men han ble også et prominent medlem av Germanske SS Norge.4 Riisnæs og hans kollega politiminister Jonas Lie fikk ord på seg å være blant okkupasjonsregimets farligste menn.

Justisdepartementet holdt fremdeles hus i det såkalte Empirekvartalet i Grubbegata, nærmere bestemt i det gedigne trehuset som det gamle Rikshospitalet for lengst hadde forlatt. Og like ved lå Stangs kontor i Norges Økonomiske Selvhjelpsråd, Oslo byrett med flere. To tiår senere skulle Stang oppleve at mange av bygningene i dette historiske kvartalet ble revet, og at et nytt maktsentrum reiste seg der. Regjeringskvartalet med høyblokka, som nå er reparert og gjenoppbygget og kan tas i bruk igjen etter terrorangrepet 22. juli 2011.

Tidlig i januar 1941, da Solveig Stang ankom Justisdepartementet, sto det to bevæpnede vakter foran hovedinngangen. Hun var ventet og slapp innenfor. På statsrådens forværelse tok kontordamen hånd om den gamle pelskåpen hennes. Stang strøk hendene over det pent friserte lyse håret og tok et siste kritisk blikk på formiddagsdrakten mens hun glattet på skjørtet.

Så lukket døren seg bak henne, og hun sto ansikt til ansikt med Terbovens justisminister.


FORORD

Brennpunkt i denne fortellingen er kort sagt kvinner og politikk, makt og avmakt. Men først og sist om kvinner på ytre høyre, nærmere bestemt den nazistiske kvinnebevegelsen i årene 1940–1945, da Norge var okkupert. Her er juristen Solveig Stang gjennomgangsskikkelsen. Hun inngår i et gruppeportrett med åtte andre NS-kvinner som på forskjellig måte spilte viktige roller i okkupasjonsregimet. Og seks hadde toppverv. Ragna Prag Magelssen var en grå eminense, den respekterte veteranen som kunne det politiske spillet. Halldis Neegård Østbye var en hirdkvinne som med sin aggressive antisemittiske agitasjon fikk enormt stor innflytelse. Kirsten Saltvold var NS-jenta som ble en komet, og som frontet ungdomsopprøret. Johanne Martin, som sognet til NS-adelen, var også en hirdkvinne med toppverv. Olga Bjoner var den tidligere bondepartipolitikeren og lederen av Bondekvinnelaget som rykket til topps i partiets kvinneorganisasjon. Og Randi Roberg var en husmor som gjorde karriere, og som ble Kvinnehirdens siste leder.

Disse seks kvinnene tilhørte den nazistiske kvinnebevegelsens harde kjerne, og de er de drivende karakterene i fortellingen. Gruppeportrettets øvrige to karakterer var inngiftet i Makta. Marie Lunde, førstedamen, var ikke bare kulturminister Gulbrand Lundes kone, men også hans nære samarbeidspartner. Maria Quisling, diktatorfruen, var derimot noe helt for seg selv og ble sin mektige manns mørke skygge.

I personskildringen av disse ni kvinnene har jeg tatt meg visse friheter. Livshistoriene deres er mer eller mindre kildebelagt, men tolkningen og fargeleggingen av personligheten deres står for min regning.

Alt i alt, fortellingen bygger på etterrettelige kilder om virkelige mennesker og begivenheter. For øvrig henviser jeg til «Om boken», «Noter», «Litteratur og kilder».

